1Keu teupimpén kor. Saboh lagu. Meusurak geumbira kheueh keu Po teu Allah, hai bansaboh bumoe! 2Meuca-e kheueh dan peu agong kheueh nan Gobnyan, peumulia kheueh Gobnyan deungon lagu zike puja ngon pujoe. 3Tapeugah kheueh ubak Po teu Allah, "Keubit lumpah that kagom buet Droeneueh! Musoh jitundok ubak Droeneueh peunoh deungon teumakot, sabab kuasa Droeneueh nyang lumpah raya. 4Bansaboh bumoe jisujut jiseumah Droeneueh, awaknyan jimeuca-e ngon jimeunyanyoe jipujoe nan Droeneueh." 5Teuka kheueh dan ngieng kheueh buet Allah, keubit that hireuen karya-karya Gobnyan di teungoh-teungoh manusia! 6Laôt hase geubah jeuet keu tanoh tho, indatu kamoe geujeumeurang laôt nyan deungon tapak gaki. Dan kamoe geumbira that sabab buet Droeneueh nyan. 7Gobnyan geumat peurintah deungon peukasa keu siumu masa. Bansa-bansa geukawai, mangat peumbeurontak hana hase jipeusombong droe ateueh Gobnyan. 8Pujoe kheueh Allah kamoe, hai bansa-bansa, talakée kheueh pujoe gatanyan ubak Gobnyan! 9Gobnyan ka geujaga kamoe mangat teutab udeb, dan hana geupeubiyeu kamoe nyoe reubah. 10Ya Allah, Droeneueh ka neu ujoe kamoe lagée ureuëng jiseupoh pirak didalam apui. 11Neupeubiyeu kamoe reubah u dalam jeunieb, dan neupeudieng beuban nyang lumpah geuhon. 12Neupeubiyeu kamoe jigilo-gilo lé musoh; kamoe laju ngob lam ié raya dan apui nyang hu meubara. Teuma jinoenyoe kamoe ka lheueh neuba u teumpat nyang makmu. 13Ulôn lônba keureubeuen nyang teutot u Baét Droeneueh dan lôn peuteupat janji lôn ubak Droeneueh, 14janji nyang ulôn peugah bak watée ulôn dalam keusosahan. 15Ulôn peuseumah ubak Droeneueh keureubeuen nyang teutot nibak beulatang nyang teupiléh, kaméng bubiri dan leumô agam, asab jipo manyang u langét. 16Teuka kheueh dan deungoe kheueh, hai ureuëng nyang taqwa, ulôn peugah peue nyang ka geupeubuet lé Allah keu ulôn. 17Ulôn ka lôn meuhôi lôn lakée tulông ubak Gobnyan; jinoenyoe ulôn meuca-e lagu pujoe keu Gobnyan. 18Meunyoe ulôn galak lôn pike keu buet nyang jeuhet, pasti TUHAN hana geutem deungoe peue nyang ulôn peugah. 19Teuma Po teu Allah ka geudeungoe ulôn, Gobnyan that geupakoe peue nyang ulôn lakée. 20Ulôn pujoe Allah sabab Gobnyan hana geutulak doá ulôn, hana teuma geupiôh geusayang keu ulôn.
Zabur 66